དེ་ཡང་ཐོག་མར་དཔེ་དང་བཅས་ཏེ་བཤད་ན་གོ་བདེ་བ་སྟེ་སྐུ་གཟུགས་ཀྱི་མཚན་ཉིད་རྒྱན་གྱི་མེ་ཏོག་ཅེས་པའི་གསུང་རབ་འདི་དུས་རབསཔའི་ནང་དུ་བྱོན་པའི་བོད་ཀྱི་གསུང་རབ་སྨྲ་བ་བཅོམ་ལྡན་རིགས་རལ་གྱིས་མཛད་པ་ཞིག་ཡིན།གསུང་རབ་དེ་ནི་འབྲས་སྤུངས་དགོན་དུ་བཞུགས་ཡོད།མཚན་བྱང་དངོས་ནི་སྐུ་གཟུགས་ཀྱི་མཚན་ཉིད་ཅེས་པ་དེ་ཡིན་ཞིང་དེའི་མཇུག་ཏུ་རྒྱན་གྱི་མེ་ཏོག་ཅེས་སྦྱར་གནང་ཡོད་པ་དེ་ནི་གསུང་རབ་དེའི་མཚན་བྱང་གི་ཁྱད་ཆོས་ཤིག་ཡིན་པར་སེམས།མཛད་པ་པོ་ཁོང་རང་གིས་དགའ་དད་གནང་སའི་གཞུང་ཆེན་ནམ་བླ་མ་དམ་པ་ཆ་གེ་མོས་སྦྱར་གནང་བའི་གསུང་རབ་གང་ཞིག་གི་མཚན་ཟུར་ཞིག་ཡིན་སྙམ།གང་ཡིན་ཟེར་ན་མཁས་དབང་ཚེ་ཏན་ཞབས་དྲུང་མཆོག་གིས་གསུངས་དོན།རྩོམ་གྱི་གཞུང་ཁུངས་ཡང་དག་སྟོན་པའི་སླད་དུ་ངས་སུམ་རྟགས་སྐོར་གྱི་བརྩམ་བྱ་ཁག་ལ་མཚན་བྱང་འདི་ལྟར་བྲིས་ཡོད།ཐོན་མིའི་ཞལ་ལུང་།ཐོན་མིའི་དགོངས་རྒྱན།ཐོན་མིའི་མཛུབ་རིས་ལ་སོགས་པ་ཡིན་ཞེས་དང་མཁན་སློབ་བར་ལ་སྒྱུ་རྩལ་གྱི་ཕྲེང་ཐག་དཔྱང་བ་འདི་ནི་གཙོ་བོ་སློབ་དཔོན་དང་དེའི་དངོས་སློབ་བམ་ཡང་སློབ་སོགས་བར་གྱི་རྩོམ་གྱི་ཁ་བྱང་སྦྱོར་ཚུལ་ལ་བྱ།དེའང་རྩོམ་པ་པོ་སོ་སོས་རང་གི་ཐོབ་ཐང་དང་རྩོམ་གྱི་རིན་ཐང་།རྩོམ་གྱི་ནང་དོན་ལྟར་ཁ་བྱང་འགོད་ཀྱི་ཡོད།དཔེར་ན་ཨ་ལག་ཤར་གདོང་གིས་མཛད་པའི་བསྟོད་ཚིག་སྙན་ངག་ངོ་མཚར་བའི་གཏམ་རྟོགས་བརྗོད་གཡུ་ཡི་མེ་ཏོག་ཅེས་པ་ནི་ཁོང་གི་སློབ་དཔོན་ཚེ་ཏན་ཞབས་དྲུང་མཆོག་གིས་མཛད་པའི་ངོ་མཚར་གཏམ་རྟོགས་བརྗོད་དངུལ་གྱི་མེ་ཏོག་ལས་ཐུགས་ལ་འཁྲུངས་ཤིང་།ཚེ་ཏན་ཞབས་དྲུང་མཆོག་གི་ཁ་བྱང་ནི་ཁོང་གི་སློབ་དཔོན་སྒིས་སྟེང་བློ་བཟང་དཔལ་ལྡན་གྱིས་མཛད་པའི་ངོ་མཚར་གཏམ་རྟོགས་བརྗོད་གསེར་གྱི་མེ་ཏོག་ཅེས་པ་ལས་བློ་ལ་འཁྲུངས།འདི་ཡང་རྩོམ་པ་པོ་སོ་སོའི་ཐོབ་ཐང་གཅིག་ལས་གཅིག་དམའ་བ་དང་གསུང་རབ་ཀྱི་ནང་དོན་གཅིག་ལས་གཅིག་དམན་པ།ཚིག་སྦྱོར་ཐད་གཅིག་ལས་གཅིག་ཉམས་པ་སོགས་མ་ཡིན་པར།གཙོ་བོ་རིགས་གཅིག་ལ་བསྒྲེས་ནས་མཁན་སློབ་བར་རིག་གནས་རྒྱུན་འཛིན་གྱི་སྤྱོད་བཟང་སྤེལ་ཞིང་།བཀུར་བསྟི་དང་བརྩེ་དུང་མཚོན་པ་སོགས་ཀྱི་སྣང་ཚུལ་ཞིག་ཡིན།ཞེས་པ་འདི་ལྟ་བུ་ཞིག་མིན་ནམ་སྙམ།གང་ལྟར་ཀྱང་གསུང་རབ་སྨྲ་བ་བཅོམ་ལྡན་རིགས་པའི་རལ་གྲིས་མཛད་པའི་གསུང་རབ་ཆེས་མང་པོ་ཞིག་གི་མཚན་བྱང་གི་མཇུག་དེར་ཚིག་རྒྱན་ཏེ་རྒྱན་གྱི་མེ་ཏོག་ཅེས་སྦྱར་གནང་ཡོད་པ་དེ་ནི་ཁོང་གི་གསུང་རབ་ཀྱི་ཐུན་མོང་མ་ཡིན་པའི་མཚན་བྱང་གི་ཁྱད་ཆོས་ཤིག་སྟེ་དཔེར་ན།